b'\n_START_ARTICLE_\nJohn Huston\n_START_SECTION_\nInf\xc3\xa0ncia i inicis\n_START_PARAGRAPH_\nEra fill de l\'actor canadenc Walter Huston, i de Rhea Gore, periodista d\'origen escoc\xc3\xa8s i irland\xc3\xa8s per part del seu pare. Huston fou criat pels seus avis materns, Adelia Richardson i John Marcellus Gore._NEWLINE_Va ser un personatge inquiet, ja que tamb\xc3\xa9 va ser boxador, periodista, novel\xc2\xb7lista, militar, criador de cavalls, ca\xc3\xa7ador, col\xc2\xb7leccionista d\'art... De fet, en la seva adolesc\xc3\xa8ncia va arribar a ser un campi\xc3\xb3 de boxa i va exercir com a agregat militar nord-americ\xc3\xa0 en l\'ex\xc3\xa8rcit mexic\xc3\xa0. Va contreure el primer matrimoni a la primerenca edat de 20 anys. Durant una temporada, va viure com a pintor de carrer a Par\xc3\xads, va treballar com a actor i va ser redactor d\'una revista novaiorquesa.\n_START_SECTION_\nCarrera\n_START_PARAGRAPH_\nVa comen\xc3\xa7ar en el cinema com a extra en alguna pel\xc2\xb7l\xc3\xadcula i, gr\xc3\xa0cies al seu pare, que era actor, va ser guionista de diverses pel\xc2\xb7l\xc3\xadcules de William Wyler (A House Divided o Jezebel) i va treballar en una quantitat impressionant de guions adaptats durant els anys 1930 i principis dels 1940 (El sergent York, Els crims del carrer Morgue, High Sierra, entre d\'altres)._NEWLINE_La seva primera pel\xc2\xb7l\xc3\xadcula com a director, de la qual tamb\xc3\xa9 va ser guionista, El falc\xc3\xb3 malt\xc3\xa8s, va esdevenir tot un \xc3\xa8xit i encara continua sent considerada una obra mestra de la hist\xc3\xb2ria del cinema, amb Humphrey Bogart com a protagonista. Diverses pel\xc2\xb7l\xc3\xadcules seves importants tamb\xc3\xa9 van estar protagonitzades per Bogart: El tresor de Sierra Madre i Cayo Largo._NEWLINE_Poc despr\xc3\xa9s, mentre rodava Across the Pacific, una aventura d\'espionatge, es va enrolar en l\'aviaci\xc3\xb3 a causa de la guerra i no va poder acabar el rodatge d\'aquesta pel\xc2\xb7l\xc3\xadcula. Mentre va romandre en l\'ex\xc3\xa8rcit es va convertir en cineasta militar realitzant tres documentals: Report from d\'Aleutians, The battle of San Pietro i Let there be light, aquesta \xc3\xbaltima sobre el tractament psiqui\xc3\xa0tric dels ferits de guerra, perqu\xc3\xa8 John Huston es va iniciar en t\xc3\xa8cniques d\'hipnosi._NEWLINE_Les pel\xc2\xb7l\xc3\xadcules de Huston tractaven sobre la naturalesa humana i els seus tr\xc3\xa0ngols. Tamb\xc3\xa9 a vegades inclo\xc3\xafen escenes o passatges de di\xc3\xa0leg breus pel que fa a assumptes mediambientals que arribarien a la consci\xc3\xa8ncia p\xc3\xbablica en els anys 1970; els exemples inclouen El tresor de Sierra Madre (1947) i La nit de la iguana (1964). Huston tamb\xc3\xa9 dirig\xc3\xad Vides rebels amb un c\xc3\xa0sting estel\xc2\xb7lar que inclo\xc3\xafa Clark Gable, Marilyn Monroe, Montgomery Clift, i Eli Wallach._NEWLINE_Huston passava llargues vetllades als casinos de Nevada despr\xc3\xa9s de filmar, envoltat per periodistes i noies, apostant, bevent i fumant cigars. Gable havia dit que "si continuava aix\xc3\xad, moriria aviat". Ir\xc3\xb2nicament, i tr\xc3\xa0gicament, Gable moria tres setmanes despr\xc3\xa9s d\'acabar la pel\xc2\xb7l\xc3\xadcula d\'un atac de cor mentre que Huston viuria vint-i-sis anys m\xc3\xa9s._NEWLINE_La reina d\'\xc3\x80frica, una altra de les seves obres mestres, rodada el 1951, va demostrar al seu equip fins on estava disposat a arribar per fer una pel\xc2\xb7l\xc3\xadcula, rodant a El Congo, amb mosquits, calor i tota mena de malalties. Errol Flynn i Trevor Howard tamb\xc3\xa9 van sofrir grans penalitats durant el rodatge de The Roots of Heaven al Txad._NEWLINE_Va entaular una batalla contra el comit\xc3\xa8 d\'assumptes antiamericans que el va portar fins a Washington._NEWLINE_Poc despr\xc3\xa9s de rodar Moulin Rouge, en qu\xc3\xa8 narrava la vida de Tolouse Lautrec, i feia un h\xc3\xa0bil \xc3\xbas del color, John Huston es va expatriar a Irlanda, on viuria durant vint anys. Es va convertir en un p\xc3\xa0ria de Hollywood._NEWLINE_La seva carrera va tenir certa irregularitat, en acceptar dirigir pel\xc2\xb7l\xc3\xadcules com La B\xc3\xadblia, produ\xc3\xafda per Dino de Laurentis; Annie; Escape to Victory, o Casino Royale, pel\xc2\xb7l\xc3\xadcula de James Bond que va tenir cinc directors diferents._NEWLINE_Malgrat aix\xc3\xb2, va continuar fent grans pel\xc2\xb7l\xc3\xadcules posteriorment, com Reflections in a Golden Eye o Under the Volcano._NEWLINE_Va tenir ocasi\xc3\xb3 de dirigir el seu propi pare, l\'oscaritzat actor Walter Huston, en cinc llargmetratges, i tamb\xc3\xa9 va dirigir la seva filla, Anjelica Huston, en L\'honor dels Prizzi i en Dublinesos, entre d\'altres. En aquest darrer film, amb gui\xc3\xb3 del seu fill Tony Huston, John Huston dirigeix a les portes de la mort des d\'una cadira de rodes i amb ajuda d\'una m\xc3\xa0scara d\'oxigen._NEWLINE_Tamb\xc3\xa9 va actuar en un cert nombre de pel\xc2\xb7l\xc3\xadcules: en destaca El cardenal d\'Otto Preminger, per la qual se\'l proposava a l\'Oscar com a actor secundari, i Chinatown, dirigida per Roman Polanski amb Jack Nicholson, company de la seva filla Anjelica Huston durant 17 anys, com a principal protagonista._NEWLINE_Mor\xc3\xad d\'un emfisema el 28 d\'agost de 1987 a Middletown (Rhode Island), a l\'edat de 81 anys.'